钦定古今图书集成/明伦汇编/氏族典/第032卷 > 《廖用贤尚友录》 > 封伦
## 钦定古今图书集成/明伦汇编/氏族典/第032卷 > 《廖用贤尚友录》 > 封伦

按《唐书封伦传》：伦字德彝，以字显，观州蓨人。年方少，
舅卢思道曰：“是儿识略过人，当自致卿相。”隋开皇末，
江南乱，杨素讨之，署伦行军记室，以从妹妻之。素营
仁寿宫，表为土工监，素每抚其床曰：“封郎终当据此
荐之。”帝擢内史舍人。宇文化及乱，署为内史令。及化
及死，来降，以秘策干帝。帝悦，更拜内史舍人，迁侍郎，
兼内史令。秦王讨王世充，命伦参谋军事。贼平，封平
原县公，判天策府司马。寻检校吏部尚书，进封赵国
公，徙密国。太宗立，拜尚书左仆射。贞观元年卒，赠司
空，谥曰明。十七年，治书侍御史唐临追劾奸状，改谥
为“缪。”